結客少年場行
作者：虞世南
朝代：唐

paragraphs: 韓魏多奇節，倜儻遺聲利。
共矜然諾心，各負縱橫志。
結交一言重，相期千里至。
綠沈明月弦，金絡浮雲轡。
吹簫入吳市，擊筑遊燕肆。
尋源博望侯，結客遠相求。
少年懷一顧，長驅背隴頭。
燄燄戈霜動，耿耿劒虹浮。
天山冬夏雪，交河南北流。
雲起龍沙暗，木落鴈門秋。
輕生殉知己，非是爲身謀。